Diari Oficial de la Generalitat Valenciana


Sumari del DOGV 5938, del 22-01-2009 (2009/569)

RESOLUCIÓ de 16 de gener de 2009, del director general de Personal de la Conselleria d'Educació, per la qual es convoca concurs de mèrits per a la selecció i nomenament de directors de centres docents públics de la Generalitat.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5938

Data del DOGV
:   22-01-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/569


Data del document
:   16-01-2009

Organisme emissor
:   Conselleria d'Educació

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 16 de gener de 2009, del director general de Personal de la Conselleria d'Educació, per la qual es convoca concurs de mèrits per a la selecció i nomenament de directors de centres docents públics de la Generalitat. [2009/569]
La Llei Orgànica 2/2006, de 3 de maig, d'Educació, establix en el títol V l'estructura dels òrgans de govern, òrgans de participació en el control i gestió i òrgans de coordinació dels centres docents públics. Dins d'esta estructura, el capítol IV del dit títol V regula el procediment de selecció i nomenament del director dels centres docents públics. Els articles del 135 a 137 de la mencionada llei orgànica assenten les bases per a la convocatòria dels procediments de selecció i nomenament de directors als centres de titularitat pública.
En concret, l'article 135 de la mencionada llei establix: «1. Per a la selecció dels directors dels centres públics les administracions educatives convocaran concurs de mèrits i establiran els criteris objectius i el procediment de valoració dels mèrits del candidat i del projecte presentat»; així mateix, l'article 133.4 afig: «La selecció es realitzarà de conformitat amb els principis de publicitat, mèrit i capacitat».
Davant de la finalització del termini per al qual van ser nomenats els directors d'alguns centres docents públics dels que es relacionen en l'annex I de la present resolució, és procedent convocar concurs de mèrits per a seleccionar i nomenar els directors respectius en els termes establits per la Llei Orgànica 2/2006, de 3 de maig, d'Educació.
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
De conformitat amb les disposicions anteriorment citades i atés que hi ha places vacants als centres docents gestionats per esta administració, esta Direcció General, en virtut de les competències atribuïdes en l'article 11.6 del Decret 118/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Educació (DOCV 5.566, de 30.07.2007), ha resolt convocar concurs de mèrits referit al seu àmbit territorial d'acord amb les bases següents:
Primera. Convocatòria
1. Es convoca concurs de mèrits per a la selecció i provisió dels llocs vacants de directors dels centres públics d'Educació Infantil, Educació Infantil i Primària, Educació Especial, Educació Secundària, Formació Professional, Formació de Persones Adultes, Ensenyances Artístiques i Ensenyances d'Idiomes, dependents de l'administració educativa de la Generalitat.
2. Esta convocatòria afectarà aquells centres en què es produïsquen vacants determinades tant per la fi del període de mandat, o per qualsevol de les causes previstes en la normativa vigent i que s'indiquen en:
Annex. I-a): Centres públics d'Educació Infantil; Educació Infantil i Primària; Educació Especial i de Formació de Persones Adultes.
Annex. I-b): Centres públics d'Educació Secundària i Formació Professional.
Annex. I-c): Centres públics d'Ensenyances Artístiques i Ensenyances d'Idiomes.
3. El nomenament de la direcció dels centres integrats de Formació Professional s'ajustarà al que establix l'article 11.5 de la Llei Orgànica 5/2002, de 19 de juny, de les Qualificacions i de la Formació Professional, tal com preveu l'article 118.5 de la Llei Orgànica 2/2006.
Segona. Participació
Per a ser admesos en el concurs de mèrits, els aspirants hauran de reunir, a la finalització del termini de presentació de sol·licituds, a més dels requisits generals establits per als funcionaris públics, els següents requisits específics:
1. Tindre una antiguitat, almenys, de cinc anys com a funcionari de carrera en la funció pública docent.
2. Haver impartit docència directa com a funcionari de carrera, durant un període de la mateixa duració, en alguna de les ensenyances que oferix el centre a què s'opta.
3. Estar prestant servicis en un centre públic, en alguna de les ensenyances del centre al qual s'opta, amb una antiguitat en este d'almenys, un curs complet al publicar-se la convocatòria, en l'àmbit de l'administració educativa de la Generalitat.
4. Presentar un projecte de direcció que incloga, entre altres objectius, les línies d'actuació i l'avaluació del mencionat projecte.
Tercera. Presentació de sol·licituds
1. Els qui desitgen participar en el procés de selecció per a la direcció d'un centre docent públic de la Generalitat hauran de fer-ho constar en una instància, que s'ajustarà al model que figura com a annex III en esta resolució i en la qual han de sol·licitar fins a un màxim de 6 centres públics.
2. El termini de presentació de sol·licituds serà de 15 dies hàbils comptats a partir de l'endemà de la publicació d'esta resolució en el Diari Oficial de la Comunitat Valenciana.
3. Les sol·licituds es dirigiran, junt amb la resta de la documentació, a la Direcció Territorial d'Educació a l'àmbit de la qual pertanga el centre on presta servicis el candidat, i hauran de presentar-se als registres de les esmentades direccions territorials, tot això sense perjuí del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud i la documentació que l'acompanye en una oficina de correus, haurà de fer-se en sobre obert perquè la instància siga datada i segellada pel funcionari de correus abans de ser certificada.
4. Els aspirants hauran d'acompanyar, si és el cas, junt amb la instància, la documentació següent:
- Documentació acreditativa dels mèrits acadèmics i professionals que siguen susceptibles de valoració, en la forma que s'establix en l'annex II.
- El sol·licitant inclourà un exemplar del projecte de direcció per cada un dels centres a què s'aspira, ajustat al que establix l'annex II.
5. Aquells mèrits al·legats i no justificats documentalment o aquells documents que no tinguen les dades ressenyats anteriorment no seran tinguts en compte.
Totes les fotocòpies que es remeten hauran d'anar acompanyades de les diligències de compulsa o confrontació, d'acord amb el que establixen la Circular 5/99, de 14 de juny, de la Secretaria General de la Conselleria de Cultura, Educació i Ciència, sobre compulsa o confrontació de documents als centres docents, i la Circular 3/99, de 25 de maig, de la Secretaria General de la Conselleria de Cultura, Educació i Ciència, sobre compulsa o confrontació de documents.
L'administració podrà requerir als interessats en qualsevol moment perquè justifiquen aquells mèrits sobre els quals es plantegen dubtes o reclamacions.
6. A fi de simplificar els tràmits administratius que es veuen obligats a realitzar els participants, la documentació presentada pels participants en la present convocatòria, així com la baremació que els corresponga, serà registrada informàticament, a fi que en futures convocatòries s'eximisca els participants de tornar a presentar-la i de tornar, en conseqüència, a baremar-la.
Quarta. Comissions de selecció
1. Les comissions de selecció es constituiran, una per a cada un dels centres en què es presente candidatura, en el termini de set dies hàbils a partir del requeriment de la Direcció Territorial. Amb este fi, les direccions territorials d'Educació demanaran, als centres amb llocs convocats, els representants, indicats en l'apartat 5), i els respectius suplents que han d'incorporar-se a les mencionades comissions. Per a això, el director del centre convocarà el claustre de professors i el consell escolar del centre en el termini de cinc dies hàbils des de la recepció de la sol·licitud de designació dels respectius representants.
2. La constitució i el funcionament de les comissions de selecció, així com el règim d'abstenció i recusació aplicable als seus membres, es regiran pel que establix els articles del 22 al 29 de la Llei 30/1992, de 26 de novembre. En el cas que es produïren empats en l'adopció d'acords, el president els dirimirà amb el seu vot de qualitat.
3. Per a la selecció dels aspirants es constituiran tantes comissions de selecció com siguen necessàries, en funció dels centres on es presenten candidats. L'actuació d'estes comissions finalitzarà amb la conclusió del procediment per al qual hagen sigut constituïdes.
4. Les comissions, una vegada constituïdes, tindran la seua seu oficial al centre corresponent.
5. Les comissions de selecció estaran compostes pels membres següents nomenats pel director general de Personal:
President: el cap del Servici Territorial d'Inspecció Educativa o inspector en qui delegue.
Vocals en representació de l'administració educativa de la Generalitat:
Un inspector designat pel director territorial d'Educació, a proposta del cap del Servici Territorial d'Inspecció Educativa.
Un representant de la Direcció General de Personal.
Un representant de la Direcció General d'Ordenació i Centres Docents.
Esta part de la Comissió serà comuna a totes les comissions del mateix nivell i règim de cada direcció territorial, excepte en el cas que el nombre d'aspirants o el de centres amb vacant aconselle nomenar-ne més d'una per nivell i règim.
Vocals en representació del centre docent:
Quatre representants del claustre de professors, triats per este en sessió extraordinària i segons les atribucions que li assigna l'apartat e) de l'article 129 de la Llei Orgànica 2/2006, de 3 de maig, d'Educació, al claustre de professors.
Quatre representants, per elecció, entre els membres del consell escolar del centre que no són professors. Estos seran designats amb els criteris següents:
a) En els centres d'Educació Secundària, Formació Professional, almenys un representant de l'alumnat i un representant del sector de pares/mares.
b) En els centres de Formació de Persones Adultes, Ensenyances Artístiques i Ensenyances d'Idiomes, almenys dos representants de l'alumnat.
c) En els centres d'Educació Infantil; Infantil i Primària i Educació Especial, almenys dos representants del sector de pares/mares.
6. Per a la vàlida constitució i funcionament de la comissió de selecció serà imprescindible que estiguen presents la mitat més un dels seus membres, sempre que estiguen presents el president i el secretari de la comissió. Actuarà de secretari de la comissió un dels funcionaris integrants d'esta. Les decisions es prendran per majoria.
Per cada membre de la comissió es nomenarà un membre suplent.
7. La no-elecció o designació de representants del claustre de professors o del consell escolar per a la comissió de selecció no impedirà la constitució i el funcionament d'esta.
8. Funcions de les comissions de selecció. Les comissions de selecció tindran encomanades les funcions següents:
Comprovar els requisits a què es referix la base segona de la present convocatòria.
Valorar el programa de direcció presentat per cada un dels candidats.
Valorar els mèrits acadèmics i professionals aportats pels candidats.
Elaborar les relacions provisional i definitiva dels candidats i publicar-les als llocs corresponents.
Resoldre les reclamacions presentades i elevar a la direcció territorial d'Educació corresponent la relació definitiva de participants seleccionats per a la realització del programa de formació inicial.
Quinta. Desenrotllament del procediment
1. El procediment de selecció constarà de dos fases i del programa de formació inicial:
Fase A: Valoració d'un programa de direcció. Esta fase serà valorada de 0 a 25 punts.
Fase B: Valoració dels mèrits acadèmics i professionals, segons el barem que constarà com a annex II. Esta fase serà valorada de 0 a 25 punts.
2. En cas de produir-se empats en la puntuació total dels aspirants, es resoldran atenent successivament els criteris següents:
- Major puntuació en la fase A.
- Major puntuació en els apartats del barem de mèrits per l'orde en què apareixen en la convocatòria.
- Major puntuació en els subapartats del barem de mèrits, en l'orde en què apareixen en la convocatòria.
3. Una vegada valorats els candidats amb destí definitiu al centre, les comissions publicaran a les seues seus d'actuació les puntuacions provisionals obtingudes pels aspirants.
4. En el termini de cinc dies hàbils, comptats a partir de l'esmentada publicació, els interessats podran presentar les reclamacions que estimen pertinents a la puntuació que se'ls haja assignat, per mitjà d'un escrit dirigit a la corresponent comissió de selecció.
5. Una vegada estudiades les reclamacions presentades a les puntuacions provisionals, les comissions de selecció resoldran sobre estes i elevaran, per a la seua publicació, al director territorial d'Educació, la relació definitiva d'aspirants seleccionats, un per centre, amb la puntuació obtinguda, així com la seua exempció total o parcial de la realització del programa de formació inicial, d'acord amb el que establix l'apartat següent. Si un candidat obté la major puntuació per a uns quants centres, se'l proposarà per al consignat en primer lloc en la sol·licitud.
6. Els aspirants seleccionats hauran de superar un programa de formació inicial, que consistirà en:
- Un curs teòric de formació relacionat amb les tasques atribuïdes a la funció directiva, la duració de la qual serà de 60 hores presencials. El disseny d'estos cursos serà dut a terme pel Servici de Formació del Professorat i els CEFIRE.
- Un període de pràctiques que conclourà amb la presentació d'una memòria i la resolució de casos pràctics. La seua avaluació correspondrà a la Inspecció Educativa.
Estaran exempts de la realització del programa de formació inicial en la seua totalitat els aspirants seleccionats que acrediten una experiència d'almenys dos anys en la funció directiva. Estaran exempts de la realització del curs teòric de formació els professors que, tot i estar acreditats per a l'exercici de la direcció, no l'hagen exercida o l'hagen exercida per un període inferior a dos anys.
7. En absència de candidats amb destí definitiu al centre o quan estos no hagen sigut seleccionats, la comissió valorarà les candidatures de la resta de candidats, d'acord amb el que disposa esta base.
Sexta. Aprovació de l'expedient
1. Una vegada conclòs el programa de formació inicial i després d'haver comprovat que tots els aspirants declarats aptes reunixen els requisits de participació establits en la convocatòria, la Direcció General de Personal aprovarà l'expedient del concurs de mèrits, que farà públic en el Diari Oficial de la Comunitat Valenciana.
2. El director territorial d'Educació nomenarà director del centre que corresponga, per un període de quatre anys, l'aspirant que haja superat este programa i aquells que hagen quedat exempts de la realització del programa de formació inicial en la seua totalitat.
Sèptima. Duració del mandat dels aspirants seleccionats
1. La duració del mandat dels directors seleccionats és de quatre anys, de conformitat amb el que preveu l'article 136.2 de la Llei Orgànica 2/2006, de 3 de maig, d'Educació.
2. El nomenament dels directors podrà renovar-se per dos períodes de la mateixa duració, amb l'avaluació positiva prèvia del treball desenrotllat al final de cada un d'estos períodes.
3. Després dels tres períodes, el director haurà de participar novament en un concurs de mèrits per a tornar a exercir la funció directiva.
4. El nomenament i la presa de possessió es realitzaran amb efectes de l'1 de juliol de 2009.
5. En el cas que el candidat designat no tinga destí definitiu al centre, serà nomenat en comissió de servicis pel període establit.
Octava. Nomenament amb caràcter extraordinari
1. En absència de candidats o quan la Comissió corresponent no haja seleccionat cap aspirant, la Direcció Territorial d'Educació nomenarà director, per un període de quatre anys, un professor funcionari de carrera docent dependent de la Generalitat.
2. En el cas de centres de nova creació, caldrà ajustar-se al que disposa l'apartat 1) d'esta base. En estos centres, la duració del mandat de tots els òrgans de govern regulats en l'article 136.2 de la Llei Orgànica 2/2006, de 3 de maig, d'Educació, serà de quatre anys.
Novena. Cessament del director
El cessament del director es produirà en els supòsits següents:
- Finalització del període per al qual va ser nomenat, i, si és el cas, de la pròrroga d'este.
- Renúncia motivada acceptada per la Direcció Territorial d'Educació.
- Incapacitat física o psíquica sobrevinguda.
- Revocació motivada per la Direcció Territorial d'Educació a iniciativa pròpia o a proposta motivada del consell escolar, per incompliment greu de les funcions inherents al càrrec de director. En tot cas, la resolució de revocació s'emetrà després de la instrucció d'un expedient contradictori, amb audiència prèvia a l'interessat i una vegada oït el consell escolar del centre.
Deu
La present resolució és definitiva en via administrativa, i contra esta es podrà interposar recurs potestatiu de reposició davant del director general de Personal en el termini d'un mes, a comptar de l'endemà de ser publicada, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé es podrà plantejar directament recurs contenciós administratiu davant del Jutjat Contenciós competent, en el termini de dos mesos a comptar de l'endemà de ser publicada, d'acord amb el que establixen els articles 9 i 14 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 16 de gener de 2009.- El director general de Personal: David Barelles Adsuara.ANNEX II
Fase A: Programa de direcció: esquema bàsic de desenrotllament.
Programa de direcció (25 punts):
Constarà, almenys, dels aspectes següents:
- Anàlisi de la situació del centre que el candidat pretén dirigir.
- Objectius a curt i mitjà termini.
- Estratègies d'actuació i/o plans de millora.
- Recursos humans i materials amb què es pretén posar en marxa el programa.
- Indicadors o paràmetres de gestió de la qualitat en el centre: modalitat, estratègia i calendari d'aplicació.
- Procediments d'avaluació de la gestió directiva.
- Referències bibliogràfiques, pàgines web o experiències prèvies inèdites.
Amb caràcter optatiu, podrà figurar la composició de l'equip directiu de la candidatura, amb un breu currículum de cada un dels membres de l'equip.
L'extensió d'este programa serà entre 25 i 50 pàgines, DIN A-4 a una cara, tipus de lletra Times New Roman i grandària 10. Es presentarà una còpia impresa i una en suport informàtic, en disquet o CD-R.
Fase B: Barem de mèrits acadèmics i professionals per a la selecció de directors dels centres docents públics de la Generalitat (25 punts).
1. Mèrits acadèmics i altres mèrits (màxim 10 punts):
1.1. Formació acadèmica.
a) Titulacions de Primer Cicle:
Per cada diplomatura, enginyeria tècnica, arquitectura tècnica o títols declarats equivalents i pels estudis corresponents al primer cicle d'una llicenciatura, arquitectura o enginyeria, diferents dels al·legats per a l'ingrés en el cos a què pertany el candidat: 0,5 punts.
b) Titulacions de Segon Cicle:
Per cada títol de llicenciat, enginyer superior, arquitectura o títols declarats legalment equivalents, diferents dels al·legats per a l'ingrés en el cos a què pertany el candidat: 1 punt.
Per premi extraordinari de llicenciatura: 1 punt.
c) Titulacions de Tercer Cicle:
Pel grau de doctor: 2 punts.
Per premi extraordinari de doctorat: 1 punt.
d) Titulacions d'ensenyances de Règim Especial, Formació Professional i altres diplomes:
Es valoraran les titulacions atorgades per les escoles oficials d'idiomes, conservatoris professionals i superiors de Música i Dansa i escoles d'Arts Plàstiques i Disseny, d'acord amb l'escala següent:
Música i Dansa, Grau Mitjà: 0,25 punts.
Ensenyança d'idiomes, Cicle Elemental o Certificat de Nivell Intermedi: 0,25 punts.Ensenyança d'idiomes, Cicle Superior o Certificat de Nivell Avançat: 0,5 punts.
Escoles d'Arts Plàstiques i Disseny: 0,5 punts.
Pel Diploma d'Estudis Avançats: 0,25 punts.
Per cada títol de tècnic superior de Formació Professional: 0,5 punts.
e) Capacitació en valencià (Orde de 21 de maig de 1985):
Pel Certificat d'Aptitud en Valencià: 0,5 punts.
Pel Certificat de Capacitació en Valencià: 1 punt.
Pel Diploma de Mestre de Valencià: 2 punts.
A l'efecte del que preveuen els subapartats a) i b) precedents, en cap cas es valoraran els estudis que haja sigut necessari superar (Primer Cicle) per a l'obtenció del primer títol de llicenciat, arquitecte superior o enginyer superior i s'hagen acreditat per al seu ingrés en la funció pública docent. En cap cas serà valorable el primer títol o estudis d'esta naturalesa que posseïsca el candidat.
Documentació acreditativa:
Per a totes les titulacions relacionades s'adjuntarà fotocòpia compulsada/confrontada dels dits títols o del document justificatiu d'abonament dels drets d'expedició de les dites titulacions d'acord amb l'Orde de 8 de juliol de 1988 (BOE del 13 de juliol).
1.2. Titulacions de postgrau o màster en Gestió i Direcció de Centres Educatius, expedides per universitats o institucions reconegudes pel Ministeri d'Educació i Ciència, o la Conselleria d'Educació de la Generalitat o de la resta d'administracions educatives:
a) Per un títol de Màster en Gestió i Direcció de Centres Educatius: 2 punts.
b) Per titulacions de postgrau: 1 punt cada una.
Documentació acreditativa:
Per a totes les titulacions relacionades s'adjuntarà fotocòpia compulsada/confrontada dels esmentats títols o del document justificatiu d'abonament dels drets d'expedició de les mencionades titulacions d'acord amb l'Orde de 8 de juliol de 1988 (BOE del 13 de juliol).
1.3. Publicacions relacionades amb l'àrea d'especialitat de l'aspirant: fins a 2 punts.
1.4. Publicacions relacionades amb la gestió i direcció de centres o la gestió de la qualitat: fins a 3 punts.
Documentació acreditativa per als apartats 1.3) i 1.4):
Els exemplars corresponents, els programes o crítiques i, si és el cas, l'acreditació si haguera obtingut premis (Ensenyances Artístiques, de Música i Dansa, premis literaris o científics). En les edicions -siga quin siga el suport sobre el qual estiguen realitzades- ha de constar l'ISBN i el depòsit legal o només este últim segons els casos, atenent el que disposa el Decret 2984/1972, de 2 de novembre (BOE de 4.11.1972), en els articles 1, 2 i 3.
2. Mèrits professionals i valoració del treball desenrotllat (màxim 15 punts):
2.1. Servicis prestats en la funció pública docent i en l'exercici de càrrecs directius:
- Per haver exercit el càrrec de director amb avaluació positiva: 2 punts.
- Estar en possessió de l'acreditació per a l'exercici de la direcció: 1 punt.
- Per cada any com a director en centres docents públics: 1 punt.
- Per cada any en altres càrrecs directius, vicedirector, secretari, cap d'estudis: 0,50 punts.
- Per cada any en altres càrrecs directius, vicesecretari i responsable de centres de menys de tres unitats: 0,25 punts.
- Per cada any de servicis efectius prestats en la situació de servici actiu com a funcionari de carrera del cos del nivell educatiu i règim del centre a la direcció del qual opta el candidat, que sobrepassen els cinc anys exigits com a requisit: 0,5.
- Per cada any de servicis efectius prestats en la situació de servici actiu com a funcionari de carrera en altres cossos docents diferents del nivell educatiu i règim del centre a la direcció del qual opta el candidat: 0,25.
- Per pertànyer als cossos de catedràtics d'Ensenyança Secundària, escoles oficials d'Idiomes, Arts Plàstiques i Disseny o Conservatoris de Música: 2 punts.
Documentació acreditativa:
Fotocòpia compulsada/confrontada dels documents administratius corresponents a cada un dels subapartats, amb diligències de presa de possessió i cessament o continuïtat si és el cas. Per als subapartats c), d), e), f) i g), full de servicis certificat per la direcció territorial o òrgan competent del Ministeri d'Educació i Ciència, o d'una altra administració autonòmica amb competències educatives.
2.2. Formació, innovació i desenrotllament professional que no produïsca titulació expedida en l'apartat 1).
Per assistència a cursos, jornades o una altra modalitat de formació, convocats per les administracions educatives, per institucions sense ànim de lucre, quan hagen sigut homologats o reconeguts per les esmentades administracions, o per universitats, relacionats amb aspectes científics o didàctics de l'especialitat del candidat o bé amb l'organització escolar, les noves tecnologies, la psicopedagogia i sociologia de l'educació o la salut laboral (d'àrea o generals): 0,10 punts cada 10 hores; màxim 2 punts.
Per assistència a cursos, jornades o una altra modalitat de formació convocats per les administracions educatives, per institucions sense ànim de lucre, quan hagen sigut homologats o reconeguts per les mencionades administracions, o per universitats, relacionats amb la gestió i direcció de centres educatius o la gestió de la qualitat: 0,15 punts cada 10 hores; màxim 3 punts.
Per la participació en programes de formació en centres, convocats per orde de les administracions educatives o per institucions sense ànim de lucre, quan hagen sigut homologats o reconeguts per les dites administracions: 0,05 punts cada 10 hores; màxim 1 punt.
Per haver participat com a ponent en activitats de formació sobre gestió i direcció de centres i gestió de la qualitat: 0,20 punts cada 10 hores; màxim 2 punts.
Per haver participat en programes d'investigació educativa o haver obtingut un premi d'investigació i innovació educativa relacionats amb la gestió i direcció de centres educatius i gestió de la qualitat en centres educatius: fins a 2 punts.
Documentació acreditativa:
Fotocòpia compulsada/confrontada de les certificacions corresponents a cada un dels subapartats en què conste de manera expressa el nombre d'hores.
Notes:
Únicament seran baremats aquells mèrits el perfeccionament dels quals haja tingut lloc en la data de finalització del termini de presentació de sol·licituds.
ANNEX III / ANEXO III
SOL·LICITUD DE PARTICIPACIÓ EN EL CONCURS DE MÈRITS PER A LA SELECCIÓ I
NOMENAMENT DE DIRECTORS DE CENTRES DOCENTS PÚBLICS DE LA COMUNITAT VALENCIANA
SOLICITUD DE PARTICIPACIÓN EN EL CONCURSO DE MÉRITOS PARA LA SELECCIÓN Y
NOMBRAMIENTO DE DIRECTORES DE CENTROS DOCENTES PÚBLICOS DE LA COMUNIDAD VALENCIANA
DADES PERSONALS / DATOS PERSONALES

DADES PROFESSIONALS / DATOS PROFESIONALES

CENTRES SOL·LICITATS / CENTROS SOLICITADOS


............................................. a ............ d ............................................... de 200\_\_
FIRMA DEL SOL·LICITANT / FIRMA DEL SOLICITANTE
DIRECTOR/A TERRITORIAL DE EDUCACIÓ D \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_